钦定古今图书集成/明伦汇编/交谊典/第031卷 > 宋胡大初昼帘绪论 > 《送张讽寺丞赴青州幕》梅尧臣
## 钦定古今图书集成/明伦汇编/交谊典/第031卷 > 宋胡大初昼帘绪论 > 《送张讽寺丞赴青州幕》梅尧臣

“朝廷久清明，贤相出贤牧。贤牧又选贤，森森备官属。
是以邦政修，良农播嘉谷。上无租赋逋，下有囷廪蓄。
往者河朔饥，奔送剧凫鹜。富公镇青社，有来咸鞠育。
病者调药剂，起者饲𫗴粥。老稚四十万，瘦骨生壮肉。
乡县将遣归，田园皆可复。为之置长犁，为之置黄犊。
既完身上衣，又付橐中粟。庭下再拜辞，望城皆感哭。
他人守一方，境内犹不足。至今赵魏间，食饮常酹祝。”
富公离山东，寇盗颇往触。堂堂高平公，德业人所伏。
幕府得才谋，蝼蚁不劳扑。上体忧勤心，扫灭得神速。
张侯三十馀，莹若无玷玉。八字分浓眉，纯漆点双目。
昨日奉辟书，气貌迎近俗。言从心磊落，事果无屈缩。
他时为书功，惟惜千毫秃。